Love, Supermoon

Plot

Razak (Farid Kamil) dan Triz (Nadiya Nisaa) yang menjadi abang dan adik angkat dalam masa yang singkat ketika menemani rakan masing-masing Nina (Rita Rudaini)) dan Sulayman (Zain Hamid) bertemu janji ketika zaman persekolahan. Namun menginjak dewasa, Razak dan Triz saling tidak bertegur sapa dan hanya mengetahui perkembangan masing-masing melalui Nina dan Sulayman yang berkahwin selepas Nina selamat bergraduasi.Razak, merupakan seorang doktor, yang tidak mengetahui dan tidak yakin akan apa yang dia mahu dalam hidupnya.Dia merupakan seorang ‘playboy’ yang sering bertukar–tukar pasangan dan tidak berhasrat untuk berkahwin seperti rakan–rakannya yang lain.
Triz pula bekerja di pusat panggilan bagi sebuah syarikat automobil yang bercita-cita untuk menjadi seorang penulis tetapi hasil tulisan Triz sering ditolak oleh syarikat penerbitan.Triz pernah bercinta dengan pelajar Master UK, Fakrul (Zain Saidin), namun jarak memisahkan meerka.Triz telah memasangkan Tiha dengan bapa saudaranya yang baharu sahaja kematian isteri, Ayah Cu (Razak Hamdan). Dia kemudiannya bercinta pula dengan Azman (Azhar Sulaiman), seorang kerani di tempat kerja yang sama.Azman dianggap tidak sesuai untuk Triz oleh Nina dan Tiha (Anne Ngasri). Walaupun Azman merupakan seorang lelaki yang ego dan senantiasa menghalang Triz dari mencapai impiannya, Triz tetap menyayangi Azman kerana sifat negatifnya itu dianggap sebagai tanda cinta Azman kepada Triz.Konflik berlaku menyebabkan Triz meningalkan Azman.
Razak telah mengahwini Nora (Diana Johor), seorang pramugari yang cantik.Mereka telah membuka sebuah klinik bersama-sama. Namun, dek kerana kegagalan Razak untuk keluar dari lembah nafsunya, dia dan Nora telah bercerai kerana orang yang ketiga. Razak dan Triz bertemu dalam keadaan di mana kedua-duanya mahu memulakan kehidupan yang baru.Triz telah berhenti kerja dan menjadi seorang penulis. Triz dan Razak mulai menyemai semula bibt-bibit persahabatan namun begitu, Razak kembali mencari wanita cantik yang lain. Triz, yang kecewa, membawa diri ke Johor Bahru dan bercinta dengan anak rakan ibunya.
Nina dan Sulayman kemalangan menyebabkan Razak dan Triz bertemu semula. Selepas mereka melihat fenomena Supermoon, mereka mulai sedar bahawa mereka saling mencintai antara satu sama lain. Mereka bertemu semula disekolah lama mereka.

Penerbitan

Filem ini merupakan filem pertama lakonan Nadiya Nisaa dan filem romantik pertama Wan Hasliza. Proses penulisan skrip telah bermula pada tahun 2010. Penerbitan filem ini telah dilakukan di bulan Ramadhan 2012 di sekitar Kuala Lumpur. Zain Hamid dan Rita Rudaini mengakui faktor skrip menyebabkan mereka berdua bersetuju untuk melakonkan pasangan suami isteri di dalam filem ini. Tajuk asal filem ini ialah Pengapit sebelum ditukar kepada Love, Supermoon. Proses pasca-produksi filem ini mengambil masa tiga tahun.

Tayangan

Tayangan perdana bagi filem ini telah dilakukan pada 21 Oktober 2015 di Cathay eCurve, Mutiara Damansara, Kuala Lumpur. Filem ini telah ditayangkan kepada umum pada 22 Oktober 2015.Selepas 21 hari ditayangkan di pawagam, filem ini hanya berjaya mengumpul kutipan sebanyak RM 336,362.15.

Ulasan kritikal

Rata-rata ulasan mengenai filem ini ialah positif.Aqmar Mustaza dari Sinar Harian dan Nazri Ahmadeus dari portal hiburan, Backstage.my memuji lakonan Nadiya Nisaa sebagai Triz.Hafizan Mohd dari portal kehidupan, Stail.my pula memberi rating 3.5 dari 5.